**Kjell Alrich Schumann** (født 1966 i Hedmark) er en nordmann kjent for sin rolle i NOKAS-ranet i 2004. 

Schumann ble i mars 2006 dømt til 16 års forvaring for å ha deltatt i NOKAS-ranet. I ankesaken for Gulating lagmannsrett ble Schumanns straff redusert til 13 års fengsel. Etter anke til Høyesterett ble straffen omgjort til 16 års forvaring. 

Meddømte Lars-Erik Andersen utpekte Schumann som ransmannen som drepte politimannen Arne Sigve Klungland med en AK 4. Den 27. september 2006 tilsto Schumann at det var han som drepte Klungland. Han ble ikke tiltalt eller dømt for dette punktet, men det ble vektlagt i straffeutmålingen for Høyesterett. 

Schumann begjærte seg prøveløslatt i desember 2012, noe Sør-Trøndelag tingrett innvilget i desember 2013. Påtalemyndigheten anket imidlertid, og i juni 2014 ble prøveløslatelsen avslått av Eidsivating lagmannsrett. Retten mente at overgangen fra restriktiv soning til prøveløslatelse var for stor. Han ble senere overført til åpen soning. I oktober 2014 ble det kjent at han hadde fått innvilget prøveløslatelse. Schumanns prøvetid var på fem år og han måtte overholde en rekke vilkår. De fleste vilkårene ble fjernet av Sør-Østerdal tingrett i juli 2016. Det eneste vilkåret som gjenstod var at han ikke fikk kontakte noen av de andre NOKAS-dømte eller personer som tilhører et kriminelt miljø.

Schumann søkte i 2016 om gjeldsordning da han mener han ikke vil klare å betale erstatningen han ble idømt, men dette ble avslått av Eidsivating lagmannsrett i september 2016.

I juli 2019 tok påtalemyndigheten ut tiltale mot Schumann med påstand om at retten forlenger prøveløslatelsen med tre år. Påtalemyndighetens begrunnelse var at Schumann skal ha brutt vilkårene retten satte da han ble prøveløslatt. Schumanns forsvarer mente det ikke var grunnlag for en slik forlengelse. Påtalemyndigheten fikk ikke medhold og dermed var Schumann en fri mann fra september 2019.

Han er har blitt omtalt som «Skyggen» i media, fordi han ofte skiftet utseende.

Referanser
----------

1. ↑  «Nokas». *imfdb.org* **(engelsk)**. Internet Movie Firearms Database. Besøkt 16. september 2016.
2. ↑  Yngve Bergli, Morten Samdal (16. desember 2013). «Schumann prøveløslates». *Stavanger Aftenblad*. Arkivert fra originalen 24. mars 2014. Besøkt 16. september 2016.
3. ↑  Kristian Rostad (13. juni 2014). «Schumann blir ikke løslatt på prøve». NRK Hedmark og Oppland. Besøkt 16. september 2016.
4. ↑  Jøte Toftaker, Camilla Wernersen, Runar Henriksen Jørstad (16. oktober 2014). «Schumann: – Litt satt ut, men glad». NRK. Besøkt 16. september 2016. CS1-vedlikehold: Flere navn: forfatterliste (link)
5. ↑  Svein Vestrum Olsson, Runar Henriksen Jørstad (16. oktober 2014). «Dette er vilkårene for Schumann og Betew». NRK. Besøkt 16. september 2016.
6. ↑  «Fjernet restriksjoner på Schumanns prøveløslatelse». NRK Rogaland. Norsk Telegrambyrå. 29. juli 2016. Besøkt 16. september 2016.
7. ↑  Sindre Granly Meldalen, Trym Mogen, Ralf Lofstad (15. september 2016). «Retten nekter Nokas-dømte Schumann å få slettet gjeld». *Dagbladet*. Besøkt 16. september 2016. CS1-vedlikehold: Flere navn: forfatterliste (link)
8. ↑  «Dette gjør de NOKAS-dømte i dag». *TV 2* **(norsk)**. 2019. Besøkt 1. november 2020.
9. ↑  HAMMERFJELD, JON R. (24. mai 2004). ««Skyggen» tatt med 100 000 i sekken». *dagbladet.no* **(norsk)**. Besøkt 1. november 2020.

|  |  |
| --- | --- |
| Oppslagsverk/autoritetsdata | Prabook
 |